"Nemmen li se jkun sajf pożittiv ħafna" Jgħid dan l-Operations & Facilities Manager ta' CenterParc; iwissi li n-negozju tagħhom ma jaffordjax jitlef aktar opportunitajiet Minn Maria Azzopardi L-aħbar tal-ftuħ mill-ġdid tan-negozji li huma meqjusa bħala mhux essenzjali kienet aħbar importanti mhux biss biex in-nies ikunu jistgħu jużaw is-servizz, iżda aktar minn hekk biex in-negozji jkunu jistgħu jibdew it-triq lejn in-normalità. Dan il-ġurnal tkellem ma' Joe Bonello li huwa l-Operations & Facilities Manager ta' CenterParc Holdings, post li jinsab fil-limiti ta' Ħal Qormi u li jiġbor fih numru ta' stabbilimenti. Bonello esprima s-sodisfazzjon tiegħu ta' kif kien l-andament mill-ftuħ mill-ġdid tan-negozji iżda wissa' li n-negozju tagħhom ma jaffordjax jitlef aktar opportunitajiet. Jgħid ukoll li l-għajnuna tal-gvern għenet bil-kbir lin-negozji. Bonello qal: "Bħala sidien ta' ċentru tax-xiri flimkien mas-sidien tal-ħwienet, ilkoll konna qed inħarsu 'l quddiem lejn id-data tas-26 ta' April, għalhekk ħejjejna lilna nfusna bi sħiħ għall-ftuħ mill-ġdid. Fost l-affarijiet li għamilna kien li investejna fil-manutenzjoni. Apparti minn hekk il-ħwienet kollha ġew mimlija kompletament bl-affarijiet. Dan kollu għamilnih biex inkunu nistgħu noffru valur xieraq u aħjar lix-xerrejja. Minn dakinhar li ftaħna, ninsab sodisfatt li konna impenjati ħafna." "Il-parteċipazzjoni tan-nies kienet waħda meraviljuża" Mistoqsi dwar jekk l-andament kienx iktar jew inqas milli kien mistenni, huwa ddeskriva l-parteċipazzjoni bħala waħda meraviljuża. Qal li b'xi mod kienu antiċipaw din l-attendenza imma mhux sal-livell li tassew kellhom u għalhekk qal li lkoll jinsabu kuntenti ħafna bir-riżultat ta' kif marru l-affarijiet. Mistoqsi wkoll dwar x'tendenza setgħu jinnutaw mill-ftuħ mill-ġdid, huwa qal li x-xerrejja kienu bħal donnhom "ddisprati" biex joħorġu jixtru, speċjalment minħabba l-fatt tal-bidla fl-istaġuni u peress li s-sajf qed joqrod malajr. Dan il-ġurnal staqsa wkoll dwar kif iħares lejn il-futur u x'jaħseb li se jkun l-andament ladarba pajjiżna jiftaħ għat-turiżmu u li eventwalment jitnaqqsu aktar miżuri. Għal dan huwa qal li fl-opinjoni tiegħu, jemmen li se jkun sajf pożittiv ħafna. Filwaqt li qal li jħarsu 'l quddiem li eventwalment jitneħħew aktar miżuri, sostna li l-awtoritajiet u l-pubbliku ġenerali għandhom joqgħodu attenti ħafna peress li ma jistgħux jaffordjaw aktar restrizzjonijiet. Dwar dan, huwa qal li n-negozju tagħhom ma jaffordjax jitlef aktar opportunitajiet. Huwa żied jgħid li l-aħħar 14-il xahar kienu esperjenza ta' tagħlim għad-dinja kollha u jittama li lkoll kemm aħna tgħallimna xi ħaġa minn din il-pandemija biex nimxu 'l quddiem. Huwa qal li dan huwa importanti ħafna u li wieħed jispera li ma jiġux irrepetuti l-istess żbalji. Mistoqsi kemm jemmen li l-għajnuna tal-gvern kienet ta' benefiċċju, huwa qal li l-għajnuna u l-inċentivi mill-awtoritajiet lokali għenu bil-kbir lin-negozji lokali u lill-popoplazzjoni Maltija. "Madanakollu, in-nies iridu jaħdmu, iridu joħorġu u jieħdu pjaċir. Iridu jonfqu l-flus u jgawdu l-ħajja kemm jista' jkun possibbli," temm jgħid.